Qonaev

Qonaev (kaz. Қонаев, vuoteen 2022 saakka Qapşağai, Қапшағай) on kaupunki ja Almatyn alueen hallinnollinen keskus Kazakstanissa. Se sijaitsee Ilijoen vasemmalla rannalla Qapşağain tekojärven länsipuolella 70 kilometriä Almatysta pohjoiseen. Qonaevin kaupunkialueen pinta-ala on 3 600 neliökilometriä. Kaupungissa oli arviolta 58 075 ja kaupunkialueella 66 325 asukasta vuonna 2026. Ilijoen laaksossa sijaitseva kaupunkialue rajoittuu Eñbekşıqazaqin, Talğarin ja Ilin piireihin, Alataun kaupunkiin ja Jetısun alueen Kerbūlaqin piiriin. Siihen kuuluu kaupungin lisäksi Şeñgeldın kyläpiirikunta. Kaupunkialueen asukkaista on vuoden 2026 arvion mukaan 69,1 prosenttia kazakkeja, 21,7 prosenttia venäläisiä ja 2,0 prosenttia korealaisia. Paikkakunta on perustettu 1960-luvun lopulla Qapşağain vesivoimalaitoksen rakentamisen yhteydessä. Taajaman nimenä oli aluksi Jaña İle, kunnes vuonna 1970 siitä tuli Qapşağain kaupunki. Vuosina 1972–1976 se oli Ilin piirin keskus. Nimi Qapşağai tarkoittaa kapeaa rotkoa. Kaupungista tuli Almatyn alueen hallinnollinen keskus Jetısun alueen perustamisen yhteydessä vuonna 2022. Se sai samalla nimen Qonaev 1960–1980-luvuilla vaikuttaneen Kazakstanin puoluejohtajan Dınmūhamed Qonaevin mukaan. Qonaevilla oli aikanaan tärkeä rooli Qapşağain padon rakentamisessa ja kaupungin perustamisessa. Qonaevin kautta kulkevat Almatyn ja Öskemenin välinen maantie sekä Turkestanin–Siperian rautatie. Se on Almatyn esikaupunki, jonka tärkeimmät elinkeinot ovat teollisuus, matkailu, terveyspalvelut, rahapelitoiminta, liikenne ja muut palvelut. Kaupungissa on muun muassa energia-, rakennustarvike-, elintarvike- ja metalliteollisuutta. Maatalous tuottaa viljaa, vihanneksia, öljykasveja, maitoa ja lihaa. Voimakkaasti kehittyvä matkailu- ja huvitteluala käsittää lukuisia hotelleja erilaisine palveluineen. Qapşağaijärven hiekkarannat ja vesipuisto ovat almatylaisten suosima virkistyskohde, ja kaupunki on yksi harvoista paikoista Kazakstanissa joissa kasinojen toiminta on sallittua. Ilijoen laaksossa sijaitsevat Tañbaly tasin buddhalaiset kalliopiirrokset. Lähistöllä Ilin piirissä on Sorbūlaqin lintujärvi kurkineen ja pelikaaneineen. Lähteet Aiheesta muualla Kuvia tai muita tiedostoja aiheesta Qonaev Wikimedia Commonsissa Kaupungin sivusto